Glasstukke tref vrou toe aanvaller deur met panga slaan | Netwerk24
Deur Jackie Kruger 25 Junie 2019 14:14
Die voorval het Sondag om 06:45 gebeur toe die 36-jarige vrou haar honde uit die huis gelaat het, sê kapt. Malcolm Pojie, polisiewoordvoerder.
"Sy het die glasvoordeur toegemaak toe sy 'n man by die deur sien wat in die huis probeer kom het. Sy het die man probeer afskrik sodat sy haar familie in die huis kon waarsku."
Volgens Pojie het die man 'n panga uitgehaal en die glasdeur stukkend geslaan.
"Omdat die vrou so naby aan die glasdeur was, is sy beseer toe glasstukke haar in die gesig getref het."
Die vrou en die aanvaller het in 'n stoeiery betrokke geraak voordat die man 'n skootrekenaar gegryp en weggehardloop het.
Bure het die vrou se gegil gehoor en die polisie en die buurtwag ontbied wat binne enkele minute op die toneel was, het 'n buurtwaglid by navraag gesê. Die vrou is andersins nie ernstig beseer nie.
Volgens Pojie word 'n saak van huisroof ondersoek en het die polisie 'n samestelling van die aanvaller se gesig gemaak. Mense met inligting kan die polisie in Kwanonqaba by 044 606 5600 bel.